Stigende popularitet lægger pres på Bitcoin-koden

Bitcoins stigende popularitet kan blive en seriøs udfordring for netværkets kapacitet allerede i 2016. En kerneudvikler mener, at koden skal ændres, men det er svært i et løst organiseret konsensusdemokrati.

Krypto-valutaen Bitcoin er for længst trådt ud af obskuriteten og er blevet en kommercielt anvendt valuta verden over. Men den stigende popularitet kan nu vise sig at blive for meget for netværkets kapacitet, hvis der ikke foretages drastiske ændringer snart.

Det skriver Technologyreview.

Det tekniske problem er, at der for nuværende er loft over bitcoin-netværkets kapacitet for transaktioner. En såkaldt blok må ikke fylde mere end en megabyte, og dermed kan netværket kun behandle omkring tre transaktioner i sekundet. Det er ikke nok, hvis Bitcoin bliver et mainstream-betalingsmiddel på samme måde som de kendte kreditkort. Til sammenligning kan VISA behandle mere end 24.000 transaktioner i sekundet.

Men hvad skal der så gøres ved det?

Gavin Andresen er kerneudvikler på Bitcoin, og han mener, at den bedste løsning er ændre koden, således at en blok kan fylde 20 megabyte, allerede fra marts næste år. Han bakkes op af Mike Hearn, der er tidligere softwareingeniør hos Google. Hearn har hjulpet med at udvikle Bitcoin, og ifølge hans beregninger rammer netværket loftet for transaktioner på et tidspunkt i 2016, og derfor opfordrer han også til, at man kommer i gang med at øge kapaciteten med det samme.

Læs også: Sådan er det at leve på bitcoin i en måned

Der er bred enighed om, at problemet rent teknisk kan løses. Men det er ikke let at opnå noget, der ligner konsensus, i et løst organiseret miljø som Bitcoin.

Ud over den blotte organisatoriske udfordring i at nå til enighed er der også flere argumenter mod at øge maksimumstørrelsen af en blok.

Flere frygter, at det vil favorisere større spillere på markedet, da omkostningerne ved at ‘mine’ vil blive større. Arvind Narayanan, der er it-professor på Princeton University, taler sågar om en 'farlig centralisering' af hele mining-processen.

De fem kerneudviklere er de eneste, der kan ændre koden selv, men ikke engang blandt dem er der enighed.

Pieter Wuille, der er en af de fem, påpeger, at man ikke kan være sikker på, hvad der vil ske, hvis man øger den maksimale blok-størrelse til 20 megabyte. Derfor mener han, at man bør starte med en mindre forøgelse for at se processen an.

Han afviser til gengæld blankt tanken om, at de fem kerneudviklere skulle tage sagen i egen hånd og ændre koden uden fuld opbakning fra miljøet med henvisning til, at det ville danne 'en meget farlig præcedens'.